KIRJALLINEN KYSYMYS E-3292/02 esittäjä(t): Christos Folias (PPE-DE) komissiolle. Maahantuotavat käytetyt autot Kreikassa.



Virallinen lehti nro 137 E , 12/06/2003 s. 0187 - 0188



KIRJALLINEN KYSYMYS E-3292/02 esittäjä(t): Christos Folias (PPE-DE) komissiolle (20. marraskuuta 2002) Aihe: Maahantuotavat käytetyt autot Kreikassa Euroopan yhteisöjen tuomioistuin on, kuten tiedetään, tuominnut Kreikan (asia 375/95) siitä, että Kreikan lainsäädännössä rikotaan yhteisön oikeutta, kun siinä määrätään direktiivin 94/12/EY(1) edellytykset täyttävistä, maahantuotavista ajoneuvoista perittäväksi erityinen rekisteröintivero. Kreikka ei ole tähän mennessä pannut täytäntöön Euroopan yhteisöjen tuomioistuimen päätöstä. Mihin toimiin komission olisi pitänyt ryhtyä edellä mainitun päätöksen täytäntöön panemiseksi? Miksi komissio ei ole tähän mennessä toteuttanut välttämättömiä toimia eikä ryhtynyt toimimaan asianmukaisella ja säädetyllä tavalla? Koska perustamissopimuksen 228 artiklan 2 kohtaa sovelletaan? (1) EYVL L 100, 19.4.1994, s. 42. Frederik Bolkesteinin komission puolesta antama vastaus (14. tammikuuta 2003) Kuten arvoisa parlamentin jäsen toteaa, Euroopan yhteisöjen tuomioistuin on tuominnut(1) Kreikan siitä, että Kreikan lainsäädäntö rikkoo yhteisön oikeutta, koska siinä määrätään maahan tuotuihin, direktiivissä 94/12/EY(2) asetetut vaatimukset täyttäviin henkilöautoihin sovellettavasta erityisestä rekisteröintiverosta. Kreikka ei ole pannut tuomiota täytäntöön, ja sille lähetettiin Euroopan yhteisön perustamissopimuksen 228 artiklan nojalla virallinen huomautus 31. elokuuta 1998. Kreikan viranomaiset toimittivat 18. maaliskuuta 1999 päivätyssä vastauksessaan uuden ajoneuvojen verotusta koskevan lain nro 2682/1999. Lain tarkastelun jälkeen komissio totesi, että: - käytettyjen autojen verotusarvon laskemista on muutettu niin, että siinä sovelletaan arviomääräistä arvon alennusta koskevaa asteikkoa, jossa vaihtelu on 14 prosentista (kaksi vuotta vanhat autot) 67 prosenttiin (vähintään kymmenen vuotta vanhat autot); - vähäpäästöisten käytettyjen autojen sulkeminen pois alennetun veron piiristä on kumottu, ja niihin sovelletaan samaa veroa kuin vähäpäästöisiin autoihin Kreikassa vuodesta 1989 sovelletun progressiivisen veroasteikon mukaisesti. Komissio arvioi, että päättäessään ajoneuvon arvon alennusta koskevan veroasteikon kymmenen vuoden ikään, vaikka arvon aleneminen jatkuu myös tämän jälkeen, Kreikka on edelleen rikkonut yhteisön perustamissopimuksen 90 artiklassa olevia sääntöjä. Komissio lähetti 18. syyskuuta 2000 jälkimmäistä luetelmakohtaa koskevan perustellun lausunnon, johon Kreikka vastasi 17. huhtikuuta 2001. Vastausta tarkasteltuaan komissio totesi - käytettyjen ajoneuvojen arvon alennuksen laskemisesta, että järjestelmää on tarkasteltava uudelleen ottaen huomioon asiassa Gomes Valente annettu tuomio(3). Vaikka arvonalennuskertoimia on tarkistettu laissa nro 2892/2001, uusi verotusjärjestelmä eroaa merkittävästi järjestelmästä, jota tuomioistuimen mukaan on sovellettava. Tästä syystä oli tarpeen aloittaa uusi jäsenyysvelvoitteiden laiminlyöntiä koskeva menettely. Komissio lähetti yhteisön perustamissopimuksen 226 artiklan nojalla virallisen ilmoituksen 26. huhtikuuta 2002; - vähäpäästöisten käytettyjen tuontiautojen sulkemisesta tällaisiin autoihin tavallisesti sovellettavan alennetun erityiskulutusveron ulkopuolelle, että Kreikka on 1. päivästä tammikuuta 2001 lähes kaksinkertaistanut veron käytetyistä ajoneuvoista, jotka on otettu käyttöön (uusina) vuonna 1996 tai sen jälkeen, koska se on katsonut, että ajoneuvojen pilaava vaikutus on iän perusteella nyt kasvanut. Samoin perustein se on myös kaksinkertaistanut veron vanhimmista ajoneuvoista, joista jo aiemmin kannettiin kaksinkertainen vero. Asianomaisten lainmuutosten johdosta komissio lähetti 26. huhtikuuta 2002 perustamissopimuksen 228 artiklan nojalla täydentävän virallisen ilmoituksen. Kreikan viranomaiset vastasivat 22. elokuuta 2002 yhteisesti 226 artiklan nojalla annettuun viralliseen ilmoitukseen (verotusarvon laskeminen) sekä 228 artiklan nojalla annettuun viralliseen ilmoitukseen (ympäristöä säästävä tekniikka). Kreikka tunnusti, että maa on velvollinen panemaan täytäntöön tuomioistuimen päätökset. Kreikan viranomaisten ilmoituksen mukaan talousasioista vastaava ministeriö selvittää parhaillaan autojen verotusta koskevan järjestelmän uudelleenjärjestelyä maan koko verotusjärjestelmän uudelleenjärjestelyn ja nykyaikaistamisen yhteydessä. Valmistelut tätä laajaa verouudistusta varten ovat nyt käynnissä, ja lähiaikoina on tarkoitus tehdä tarvittavat päätökset asiaankuuluvien säädösten laatimista varten. Niiden soveltaminen edellyttää parlamentin hyväksymistä. Komissio lähetti Kreikan viranomaisille 6. marraskuuta 2002 kirjeen pyytäen näiltä tietoja lainsäädäntömenettelyn etenemisestä sekä tarkkaa aikataulua. (1) Asiassa C-375/95 23. lokakuuta 1997 annettu tuomio. (2) Euroopan parlamentin ja neuvoston direktiivi 94/12/EY, annettu 23 päivänä maaliskuuta 1994, moottoriajoneuvojen päästöjen aiheuttaman ilman pilaantumisen ehkäisemiseksi toteutettavista toimenpiteistä ja direktiivin 70/220/ETY muuttamisesta, EYVL L 100, 19.4.1994. (3) Asiassa C-393/98 22. helmikuuta 2001 annettu tuomio.